ธปท.แจงแก้พรบ.เงินตราขึ้นอยู่กับคลังตัดสินใจ
ธปท.ชี้แก้ไขพ.ร.บ.เงินตราหรือไม่ อยู่ที่การตัดสินใจของคลัง แต่เชื่อน่าจะยึดหลักการเดิมให้บัญชีผลประโยชน์นิ่งและสามารำมีกำไรแท้จริงไปใช้ประโยชน์ได้
7 มี.ค. 2554

ธปท.ชี้แก้ไขพ.ร.บ.เงินตราหรือไม่ อยู่ที่การตัดสินใจของคลัง แต่เชื่อน่าจะยึดหลักการเดิมให้บัญชีผลประโยชน์นิ่งและสามารำมีกำไรแท้จริงไปใช้ประโยชน์ได้ 
นายชาญชัย บุญฤทธิ์ไชยศรี ผู้อำนวยการอาวุโส ฝ่ายกฎหมายและคดี ธนาคารแห่งประเทศไทย(ธปท.) กล่าวว่า กระทรวงการคลังหรือทางรัฐบาลจะแก้ไขพระราชบัญญัติ(พ.ร.บ.)เงินตรา เพื่อเปลี่ยนวิธีลงบันทึกบัญชี ใหม่ ให้การลงบันทึกในสำรองเงินตรา บัญชีผลประโยชน์ประจำปี และบัญชีสำรองพิเศษ หรือไม่การตัดสินใจอยู่ที่รัฐบาลเอง  อย่างไรก็ตามเชื่อว่าหากจะมีการแก้ไขจริง รัฐบาลน่าจะยึดหลักการเดิม 
"ถ้ารัฐบาลจะแก้ไขจริงก็สามารถนำร่างที่มีอยู่แล้วไปพิจารณาได้เลย อยู่ที่รัฐบาลตัดสินใจ คาดว่าถ้าแก้รัฐบาลน่าจะยึดหลักการเดิม คือแก้ไขการตีมูลค่าในปัจจุบัน ซึ่งเมื่อเงินบาทอ่อน มีกำไร ก็จะนำกำไรนี้ไปใส่ไว้ในบัญชีพิเศษ แต่ถ้าเงินบาทแข็ง ตีค่าแล้วขาดทุน จะนำไปไว้ในบัญชีผลประโยชน์ประจำปี แก้ไขใหม่เป็น ไม่ว่าจะตีค่าออกมาแล้วขาดทุนหรือกำไรก็จะให้นำไปใส่ไว้ในบัญชีพิเศษเหมือนกัน เพื่อไม่ไปกระทบบัญชีผลประโยชน์ประจำปี และถ้ามีกำไรในบัญชีผลประโยชน์ประจำปี ก็จะได้นำไปใช้ประโยชน์ลดภาระต่างๆได้"นายชาญชัยกล่าว 
ทั้งนี้ หากแก้ไขกฎหมายให้บันทึกการตีมูลค่าทุนสำรองในบัญชีสำรองพิเศษ ไว่ว่าจะกำไรหรือคาดทุน ก็จะช่วยให้ตัวเลขขาดทุนทางบัญชีไปเพิ่มในบัญชีผลประโยชน์ประจำปี ช่วยให้รู้กำไรแท้จริงของบัญชีผลประโยชน์ประจำปี และถ้ากำไรก็สามารถนำไปชำระหนี้ลดภาระกองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ) ลดภาระงบประมาณปีละ 6-7 หมื่นล้านบาท ที่รัฐบาลต้องตั้งมาช่วยชำระหนี้กองทุนแทน ธปท.ที่ไม่สามารถมีไรจากบัญชีผลประโยชน์ไปชำระหนี้เงินต้นได้